ΚΟΙΝΗ ΘΕΣΗ (ΕΚ) αριθ. 3/95 η οποία υιοθετήθηκε από το Συμβούλιο στις 31 Μαρτίου 1995 για τη θέσπιση κανονισμού (ΕΚ) αριθ. . . ./95 του Συμβουλίου της . . ./. . ./. . . περί καθορισμού των γενικών κανόνων για τη χορήγηση κοινοτικής χρηματοδοτικής ενίσχυσης στον τομέα των διευρωπαϊκών δικτύων (95/C 130/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινοτήτας, και ιδίως το άρθρο 129 Δ τρίτο εδάφιο,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

τη γνώμη της Επιτροπής των Περιφερειών (3),

Αποφασίζοντας με τη διαδικασία του άρθρου 189 Γ της συνθήκης (4),

Εκτιμώντας:

ότι, σύμφωνα με το άρθρο 3 στοιχείο ν) της συνθήκης, η δράση της Κοινότητας περιλαμβάνει την ενθάρρυνση της δημιουργίας και της ανάπτυξης διευρωπαϊκών δικτύων 7

ότι το άρθρο 129 Β της συνθήκης διευκρινίζει ότι η Κοινότητα συμβάλλει στη δημιουργία και την ανάπτυξη διευρωπαϊκών δικτύων όσον αφορά τα έργα υποδομής στους τομείς των μεταφορών, των τηλεπικοινωνιών και της ενέργειας, προκειμένου να συντελέσει στην υλοποίηση των στόχων που αναφέρονται στα άρθρα 7 Α και 130 Α της συνθήκης 7

ότι, σύμφωνα με το άρθρο 129 Β παράγραφος 2 της συνθήκης, η δράση της Κοινότητας αποσκοπεί στην προώθηση της διασύνδεσης και της διαλειτουργικότητας των εθνικών δικτύων, καθώς και της πρόσβασης σε αυτά τα δίκτυα, και ότι πρέπει, ειδικότερα, να ληφθεί υπόψη η ανάγκη να συνδεθούν οι νησιωτικές, οι μεσόγειες και οι περιφερειακές περιοχές με τις κεντρικές περιοχές της Κοινότητας 7

ότι το άρθρο 129 Γ της συνθήκης προβλέπει ότι η Κοινότητα καθορίζει ένα σύνολο προσανατολισμών που καλύπτουν τους στόχους, τις προτεραιότητες και τις γενικές γραμμές των μελετώμενων δράσεων στον τομέα των διευρωπαϊκών δικτύων και ότι μπορεί να ενισχύει τις χρηματοδοτικές προσπάθειες των κρατών μελών για την υλοποίηση των διευρωπαϊκών δικτύων 7

ότι ενδείκνυται να θεσπιστούν οι γενικοί κανόνες για τη χορήγηση κοινοτικής χρηματοδοτικής ενίσχυσης στον τομέα των διευρωπαϊκών δικτύων και με τον τρόπο αυτό να καταστεί δυνατή η εφαρμογή του εν λόγω άρθρου 7

ότι, σύμφωνα με το άρθρο 129 Γ της συνθήκης, η κοινοτική ενίσχυση μπορεί να χορηγείται σε σχέδια κοινού ενδιαφέροντος τα οποία καθορίζονται στα πλαίσια των προσανατολισμών 7

ότι οι προσανατολισμοί που αναφέρονται στο άρθρο 129 Γ παράγραφος 1 της συνθήκης, που πρότεινε η Επιτροπή, εξετάζονται αυτή τη στιγμή από το Ευρωπαϊκό Κοινοβούλιο και το Συμβούλιο και ότι, σε περίπτωση που οι αποφάσεις με τις οποίες υιοθετούνται οι προσανατολισμοί αυτοί δεν έχουν τεθεί σε ισχύ κατά την έναρξη ισχύος του παρόντος κανονισμού, θα πρέπει να προβλεφθεί, μεταβατικά, η δυνατότητα κοινοτικής ενίσχυσης σε συγκεκριμένα σχέδια που έχουν προτεραιότητα, εντός των ορίων των διαθεσίμων πιστώσεων για το οικονομικό έτος 1995 και το αργότερο έως τις 31 Δεκεμβρίου 1995 7

ότι πρέπει να ενισχυθεί η συμμετοχή ιδιωτικών κεφαλαίων στη χρηματοδότηση των διευρωπαϊκών δικτύων 7

ότι η κοινοτική ενίσχυση μπορεί να λάβει ιδιαίτερα τη μορφή μελετών σκοπιμότητας, εγγυήσεων δανείων ή επιδοτήσεων επιτοκίου 7 ότι οι επιδοτήσεις και εγγυήσεις αυτές αφορούν ιδίως τη χρηματοδοτική στήριξη της Ευρωπαϊκής Τράπεζας Επενδύσεων, ή άλλων δημόσιων ή ιδιωτικών χρηματοπιστωτικών οργανισμών 7 ότι, σε ορισμένες δεόντως αιτιολογημένες περιπτώσεις, μπορεί να προβλεφθεί η άμεση επιδότηση επενδύσεων 7

ότι οι εγγυήσεις δανείων χορηγούνται, σε εμπορική βάση, από το Ευρωπαϊκό Ταμείο Επενδύσεων ή από άλλους χρηματοπιστωτικούς οργανισμούς και ότι μια κοινοτική χρηματοδοτική ενίσχυση θα μπορούσε να καλύψει εν όλω ή εν μέρει τα ασφάλιστρα που καταβάλλουν οι οφειλέτες των εν λόγω εγγυήσεων 7

ότι η κοινοτική ενίσχυση προορίζεται, κυρίως, για την υπέρβαση των οικονομικών εμποδίων που ενδέχεται να παρουσιαστούν στη φάση εκκίνησης ενός σχεδίου 7

ότι ενδείκνυται να καθοριστεί ένα όριο στην κοινοτική ενίσχυση σε σχέση προς το γενικό κόστος της επένδυσης 7

ότι η κοινοτική ενίσχυση χορηγείται στα σχέδια σε συνάρτηση με το βαθμό συμβολής τους στους στόχους του άρθρου 129 Β της συνθήκης, καθώς και στους λοιπούς στόχους και προτεραιότητες που καλύπτονται από τους προσανατολισμούς του άρθρου 129 Γ 7 ότι θα πρέπει, επίσης, να ληφθούν υπόψη άλλα ζητήματα, όπως η επίδραση κινήτρου στη δημόσια και ιδιωτική χρηματοδότηση, τα άμεσα ή έμμεσα κοινωνικοοικονομικά αποτελέσματα των σχεδίων, ιδίως στην απασχόληση, καθώς και οι επιπτώσεις επί του περιβάλλοντος 7

ότι η Επιτροπή πρέπει να εκτιμήσει με προσοχή την εν δυνάμει οικονομική βιωσιμότητα των σχεδίων, βάσει αναλύσεων κόστους/οφέλους και άλλων καταλλήλων κριτηρίων, καθώς και την οικονομική τους αποδοτικότητα 7

ότι οι κοινοτικές χρηματοδοτικές παρεμβάσεις δυνάμει του άρθρου 129 Γ παράγραφος 1 της συνθήκης πρέπει να είναι συμβατές με τις κοινοτικές πολιτικές, ιδίως όσον αφορά τα δίκτυα και την προστασία του περιβάλλοντος, τον ανταγωνισμό, την ανάθεση των δημοσίων συμβάσεων και ότι η προστασία του περιβάλλοντος συμπεριλαμβάνει μια εκτίμηση των επιπτώσεων στο περιβάλλον 7

ότι θα πρέπει να καθοριστούν οι αντίστοιχες εξουσίες και αρμοδιότητες των κρατών μελών και της Επιτροπής στο θέμα του οικονομικού ελέγχου 7

ότι η Επιτροπή πρέπει να διασφαλίσει τον αποτελεσματικό συντονισμό του συνόλου των κοινοτικών δράσεων που έχουν επιπτώσεις στα διευρωπαϊκά δίκτυα, ιδίως μεταξύ των χρηματοδοτήσεων για τα διευρωπαϊκά δίκτυα και των χρηματοδοτήσεων των διαρθρωτικών ταμείων, του Ταμείου Συνοχής, του Ευρωπαϊκού Ταμείου Επενδύσεων και της Ευρωπαϊκής Τράπεζας Επενδύσεων 7

ότι θα πρέπει να προβλεφθεί η προσφυγή σε αποτελεσματικές μεθόδους αξιολόγησης, παρακολούθησης και ελέγχου όσον αφορά τις κοινοτικές παρεμβάσεις 7

ότι είναι σημαντικό να εξασφαλισθεί κατάλληλη πληροφόρηση, δημοσιότητα και διαφάνεια σχετικά με τις χρηματοδοτούμενες δραστηριότητες 7

ότι θα πρέπει να εγγραφεί στον παρόντα κανονισμό ένα ποσό δημοσιονομικής αναφοράς το οποίο, σύμφωνα προς τη δήλωση των τριών οργάνων της 6ης Μαρτίου 1995 σχετικά με την εγγραφή δημοσιονομικών διατάξεων στις νομοθετικές πράξεις, δεν επηρεάζει τις αρμοδιότητες της αρμόδιας επί του προϋπολογισμού αρχής, όπως ορίζονται από τη συνθήκη 7

ότι θα πρέπει να εξετασθεί, πριν από το τέλος της περιόδου των δημοσιονομικών προοπτικών 1994-1999, εάν και σε ποιο βαθμό οι δράσεις που προβλέπονται στον παρόντα κανονισμό ανταποκρίνονται στις ανάγκες της Κοινότητας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Καθορισμός και πεδίο εφαρμογής

Ο παρών κανονισμός καθορίζει τους όρους, τις λεπτομέρειες και τις διαδικασίες εφαρμογής της κοινοτικής ενίσχυσης υπέρ σχεδίων κοινού ενδιαφέροντος, στον τομέα των διευρωπαϊκών δικτύων υποδομής των μεταφορών, των τηλεπικοινωνιών και της ενέργειας, σύμφωνα με το άρθρο 129 Γ παράγραφος 1 της συνθήκης.

Άρθρο 2

Επιλεξιμότητα

1. Η κοινοτική ενίσχυση αφορά μόνο τα σχέδια κοινού ενδιαφέροντος, εφεξής αποκαλούμενα «σχέδια», που καθορίζονται στα πλαίσια των προσανατολισμών που αναφέρονται στο άρθρο 129 Γ παράγραφος 1 της συνθήκης.

Επιλέξιμα είναι, επίσης, και τμήματα σχεδίων που εμπίπτουν στην έννοια του πρώτου εδαφίου, στο βαθμό που συνιστούν ενότητες τεχνικά και οικονομικά ανεξάρτητες.

2. Τα σχέδια είναι επιλέξιμα εάν χρηματοδοτούνται από τα κράτη μέλη, από τις περιφερειακές ή τοπικές αρχές ή από οργανισμούς οι οποίοι δρουν εντός διοικητικού ή νομικού πλαισίου που τους εξομοιώνει προς δημόσιους οργανισμούς, ιδίως δε από δημόσιες ή ιδιωτικές επιχειρήσεις οι οποίες διαχειρίζονται δημόσιες υπηρεσίες ή υπηρεσίες κοινής ωφελείας.

Ένα σχέδιο θεωρείται χρηματοδοτούμενο από το κράτος μέλος εφόσον εκτελείται και χηρματοδοτείται άμεσα από δημόσια αρχή ή εφόσον λαμβάνει κρατική ενίσχυση ή ενίσχυση προερχόμενη από δημόσιους πόρους, ανεξάρτητα από τη φύση της, και χορηγούμενη από εθνικό, περιφερειακό ή τοπικό οργανισμό.

Άρθρο 3

Μεταβατική ρήτρα

Σε περίπτωση που οι αποφάσεις με τις οποίες υιοθετούνται οι προσανατολισμοί του άρθρου 129 Γ παράγραφος 1 της συνθήκης δεν έχουν ακόμη τεθεί σε ισχύ κατά την έναρξη ισχύος του παρόντος κανονισμού, θα μπορούν να θεωρούνται ως επιλέξιμα, κατά την έννοια του παρόντος κανονισμού, συγκεκριμένα σχέδια η χρηματοδότηση των οποίων έχει προτεραιότητα, ιδιαίτερα σε θέματα υποδομής των μεταφορών.

Η διάταξη αυτή εφαρμόζεται μέχρι την έναρξη ισχύος των αποφάσεων με τις οποίες υιοθετούνται οι προσανατολισμοί στον οικείο τομέα υποδομής, και το αργότερο μέχρι τις 31 Δεκεμβρίου 1995.

Άρθρο 4

Μορφές παρέμβασης

1. Η κοινοτική ενίσχυση μπορεί να λάβει μία ή περισσότερες από τις ακόλουθες μορφές:

α) Συγχρηματοδότηση μελετών που αφορούν τα σχέδια, συμπεριλαμβανομένων προπαρασκευαστικών μελετών, μελετών σκοπιμότητας και αξιολόγησης, καθώς και άλλων μέτρων τεχνικής υποστήριξης των μελετών αυτών.

Η χρηματοδοτική συμμετοχή της Κοινότητας δεν μπορεί, κατά γενικό κανόνα, να υπερβεί το 50 % του ολικού κόστους μιας μελέτης.

Σε εξαιρετικές δεόντως αιτιολογημένες περιπτώσεις, με πρωτοβουλία της Επιτροπής και με τη συμφωνία των ενδιαφερομένων κρατών μελών, η χρηματοδοτική συμμετοχή της Κοινότητας μπορεί να υπερβεί το εν λόγω όριο του 50 %.

β) Επιδοτήσεις επιτοκίων επί των δανείων που χορηγούνται από την Ευρωπαϊκή Τράπεζα Επενδύσεων ή από άλλους δημόσιους ή ιδιωτικούς χρηματοπιστωτικούς οργανισμούς. Κατά γενικό κανόνα, η διάρκεια της επιδότησης δεν μπορεί να υπερβαίνει την πενταετία.

γ) Συμβολή στα ασφάλιστρα εγγυήσεων δανείων του Ευρωπαϊκού Ταμείου Επενδύσεων ή άλλων χρηματοπιστωτικών ιδρυμάτων.

δ) Άμεσες επιδοτήσεις των επενδύσεων σε περιπτώσεις δεόντως αιτιολογημένες.

ε) Ενδεχομένως, συνδυασμός των κοινοτικών ενισχύσεων που αναφέρονται στα στοιχεία α) έως δ), με σκοπό την επίτευξη της μέγιστης αξιοποίησης του κινήτρου που παρέχεται από τους διατιθέμενους πόρους του προϋπολογισμού, οι οποίοι πρέπει να χρησιμοποιούνται κατά τον πλέον οικονομικό τρόπο.

2. Οι μορφές κοινοτικής παρέμβασης που αναφέρονται στα στοιχεία α) έως δ) χρησιμοποιούνται επιλεκτικά, ώστε να λαμβάνονται υπόψη τα ιδιαίτερα χαρακτηριστικά των διαφόρων τύπων των οικείων δικτύων και να μεριμνάται, σε περιπτώσεις δικτύων τηλεπικοινωνιών και ενέργειας, ότι οι παρεμβάσεις δεν συνεπάγονται στρεβλώσεις του ανταγωνισμού μεταξύ των επιχειρήσεων του τομέα.

Άρθρο 5

Προϋποθέσεις της κοινοτικής ενίσχυσης

1. Η κοινοτική ενίσχυση χορηγείται, καταρχήν, μόνον εάν η υλοποίηση σχεδίου προσκρούσει σε οικονομικά εμπόδια.

2. Η κοινοτική ενίσχυση δεν μπορεί να υπερβεί το ελάχιστο ποσό που κρίνεται αναγκαίο για την έναρξη εφαρμογής σχεδίου.

3. Ανεξάρτητα από την επιλεγόμενη μορφή παρέμβασης, το συνολικό ποσό της κοινοτικής ενίσχυσης δυνάμει του παρόντος κανονισμού δεν μπορεί να υπερβεί το 10 % του συνολικού κόστους της επένδυσης.

4. Οι δημοσιονομικοί πόροι που προβλέπει ο παρών κανονισμός δεν προορίζονται, καταρχήν, για σχέδια ή φάσεις σχεδίων που χρηματοδοτούνται από άλλες πηγές χρηματοδότησης του κοινοτικού προϋπολογισμού.

Άρθρο 6

Κριτήρια επιλογής των σχεδίων

1. Τα σχέδια λαμβάνουν ενίσχυση σε συνάρτηση με το βαθμό συμβολής τους στους στόχους που εξαγγέλλονται στο άρθρο 129 Β της συνθήκης και στους λοιπούς στόχους και προτεραιότητες που καθορίζονται στους προσανατολισμούς που αναφέρονται στο άρθρο 129 Γ παράγραφος 1.

2. Η κοινοτική ενίσχυση προορίζεται για σχέδια τα οποία θα μπορούσαν να είναι οικονομικά βιώσιμα και των οποίων η οικονομική αποδοτικότητα, κατά την υποβολή της αίτησης, κρίνεται ανεπαρκής.

3. Στην απόφαση χορήγησης κοινοτικής ενίσχυσης, θα πρέπει επίσης να λαμβάνονται υπόψη τα ακόλουθα:

- το στάδιο ωρίμανσης των σχεδίων,

- η επίδραση της κοινοτικής παρέμβασης ως κινήτρου επί των δημόσιων και ιδιωτικών χρηματοδοτήσεων,

- η σταθερότητα της οικονομικής συγκρότησης των σχεδίων,

- τα άμεσα ή έμμεσα κοινωνικοοικονομικά αποτελέσματα, ιδίως στην απασχόληση,

- οι επιπτώσεις επί του περιβάλλοντος.

4. Ιδιαίτερα στην περίπτωση διασυνοριακών σχεδίων, πρέπει να λαμβάνεται επίσης υπόψη ο χρονικός συντονισμός των διαφόρων τμημάτων των εν λόγω σχεδίων.

Άρθρο 7

Συμβατότητα

Τα σχέδια που χρηματοδοτούνται δυνάμει του παρόντος κανονισμού πρέπει να συμμορφούνται προς το κοινοτικό δίκαιο και τις κοινοτικές πολιτικές, ιδίως σε θέματα προστασίας του περιβάλλοντος, ανταγωνισμού και ανάθεσης δημοσίων συμβάσεων.

Άρθρο 8

Υποβολή των αιτήσεων για ενίσχυση

Οι αιτήσεις για ενίσχυση υποβάλλονται στην Επιτροπή από το ενδιαφερόμενο κράτος μέλος ή από τον άμεσα ενδιαφερόμενο οργανισμό, με τη συμφωνία του κράτους μέλους.

Άρθρο 9

Στοιχεία αξιολόγησης και προσδιορισμού των αιτήσεων

1. Οι αιτήσεις για ενίσχυση πρέπει να συμπεριλαμβάνουν όλα τα στοιχεία που είναι αναγκαία για την εξέταση του σχεδίου σύμφωνα με τα άρθρα 5, 6 και 7, και ιδίως:

α) εάν η αίτηση αφορά σχέδιο:

- το όνομα του οργανισμού που είναι υπεύθυνος για την εφαρμογή του σχεδίου,

- την περιγραφή του σχεδίου και την προβλεπόμενη μορφή κοινοτικής ενίσχυσης,

- τα αποτελέσματα των αναλύσεων κόστους/οφέλους, συμπεριλαμβανομένων των αποτελεσμάτων της ανάλυσης της εν δυνάμει οικονομικής βιωσιμότητας και της οικονομικής αποδοτικότητας,

- τη θέση του σχεδίου, σύμφωνα με τους προσανατολισμούς, στον τομέα των μεταφορών, επί των αξόνων και των κόμβων,

- ένταξη στον περιφερειακό χωροταξικό σχεδιασμό,

- μια συνθετική περιγραφή των επιπτώσεων στο περιβάλλον, βάσει των αξιολογήσεων που πραγματοποιούνται σύμφωνα με την οδηγία 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (5),

- δήλωση ότι έχουν διερευνηθεί άλλες δυνατότητες δημόσιας και ιδιωτικής χρηματοδότησης, συμπεριλαμβανομένων των δυνατοτήτων χρηματοδότησης από το Ευρωπαϊκό Ταμείο Επενδύσεων και από την Ευρωπαϊκή Τράπεζα Επενδύσεων,

- ένα χρηματοοικονομικό σχέδιο, εκφρασμένο σε Ecu ή σε εθνικό νόμισμα, το οποίο να αναφέρει όλα τα στοιχεία της οικονομικής συγκρότησης, συμπεριλαμβανομένων των χρηματοδοτικών ενισχύσεων που έχουν ζητηθεί, από την Κοινότητα και το κράτος μέλος, και των χρηματοδοτικών ενισχύσεων που έχουν ήδη χορηγηθεί 7

β) εάν η αίτηση αφορά μελέτη, το αντικείμενο και το σκοπό της, καθώς και τις προβλεπόμενες μεθοδολογίες και τεχνικές 7

γ) ένα χρονοδιάγραμμα των προβλεπόμενων εργασιών 7

δ) τον τρόπο με τον οποίο το ενδιαφερόμενο κράτος μέλος θα ελέγχει τη χρησιμοποίηση των ζητουμένων κεφαλαίων.

2. Οι αιτούντες παρέχουν στην Επιτροπή οποιαδήποτε συναφή συμπληρωματική πληροφορία η οποία αιτείται.

3. Η Επιτροπή μπορεί να ζητήσει κάθε αναγκαία τεχνική γνώμη για την αξιολόγηση της αίτησης, συμπεριλαμβανομένης της γνώμης της Ευρωπαϊκής Τράπεζας Επενδύσεων.

Άρθρο 10

Χορήγηση χρηματοδοτικής ενίσχυσης

Η Επιτροπή αποφασίζει τη χορήγηση της χρηματοδοτικής ενίσχυσης δυνάμει του παρόντος κανονισμού σε συνάρτηση με την αξιολόγηση των αιτήσεων ως προς τα κριτήρια επιλογής και σύμφωνα με τη διαδικασία του άρθρου 17. Ανακοινώνει την απόφασή της απευθείας στους δικαιούχους και τα κράτη μέλη.

Άρθρο 11

Δημοσιονομικές διατάξεις

1. Η Κοινοτική ενίσχυση μπορεί να καλύπτει τις δαπάνες οι οποίες αφορούν το σχέδιο και τις οποίες πραγματοποιούν οι δικαιούχοι ή τρίτοι επιφορτισμένοι με την εκτέλεση του σχεδίου.

2. Δεν καλύπτονται οι δαπάνες που έχουν πραγματοποιηθεί πριν από την ημερομηνία παραλαβής της σχετικής αίτησης για ενίσχυση από την Επιτροπή.

3. Οι αποφάσεις για τη χορήγηση χρηματοδοτικής συνδρομής, οι οποίες λαμβάνονται από την Επιτροπή δυνάμει του άρθρου 10, ισχύουν ως ανάληψη υποχρεώσεως για δαπάνες που επιτρέπονται από τον προϋπολογισμό.

4. Κατά γενικό κανόνα, οι πληρωμές πραγματοποιούνται υπό μορφή προκαταβολών, ενδιάμεσων καταβολών και με μια τελική καταβολή. Η προκαταβολή, η οποία κατά κανόνα δεν πρέπει να υπερβαίνει το 50 % της πρώτης ετήσιας δόσης, καταβάλλεται μόλις εγκριθεί η αίτηση για ενίσχυση. Οι ενδιάμεσες καταβολές πραγματοποιούνται με βάση τις αιτήσεις πληρωμής και λαμβανομένης υπόψη της πορείας του σχεδίου ή της μελέτης, καθώς και, λαμβάνοντας υπόψη, εφόσον χρειάζεται, αναθεωρημένα χρηματοοικονομικά σχέδια, με αυστηρό και διαφανή τρόπο.

5. Για τις λεπτομέρειες πληρωμής, πρέπει να λαμβάνεται υπόψη το γεγονός ότι τα σχέδια υποδομής εκτελούνται σε πολυετή κλίμακα και ότι επομένως απαιτείται πρόβλεψη για ανάλογη κλιμάκωση της χρηματοδότησης.

6. Η Επιτροπή διενεργεί την τελική πληρωμή μετά την έγκριση της τελικής έκθεσης σχετικά με το σχέδιο ή τη μελέτη, την οποία υποβάλλει ο δικαιούχος και στην οποία αναφέρει όλες τις δαπάνες που όντως πραγματοποιήθηκαν.

7. Η Επιτροπή καθορίζει, σύμφωνα με τη διαδικασία του άρθρου 17, τις λεπτομέρειες, το χρονοδιάγραμμα και τα ποσά της καταβολής των επιδοτήσεων επιτοκίου, καθώς και των επιδοτήσεων των ασφαλίστρων των εγγυήσεων.

Άρθρο 12

Δημοσιονομικός έλεγχος

1. Για να εξασφαλίζεται η επιτυχής ολοκλήρωση των σχεδίων που χρηματοδοτούνται, δυνάμει του παρόντος κανονισμού, τα κράτη μέλη λαμβάνουν τα αναγκαία μέτρα για:

- την τακτική εξακρίβωση του ότι τα σχέδια και οι μελέτες που χρηματοδοτούνται από την Κοινότητα έχουν υλοποιηθεί σωστά,

- την πρόληψη και τη δίωξη των παρατυπιών,

- την ανάκτηση των ποσών τα οποία χάνονται λόγω παρατυπίας, συμπεριλαμβανομένων των τόκων λόγω καθυστερημένης εξόφλησης, σύμφωνα με τους κανόνες που έχει θεσπίσει η Επιτροπή. Εκτός εάν το κράτος μέλος ή/και η αρχή που έχει αναλάβει την εκτέλεση του έργου παράσχουν την απόδειξη ότι δεν είναι υπεύθυνα για την παρατυπία, το κράτος μέλος ευθύνεται επικουρικώς για την επιστροφή των αχρεωστήτως καταβληθέντων ποσών.

2. Τα κράτη μέλη ενημερώνουν την Επιτροπή για τα μέτρα που λαμβάνουν προς το σκοπό αυτό και, ιδίως, της παρέχουν την περιγραφή των συστημάτων ελέγχου και διαχείρισης που θεσπίζουν για τη διασφάλιση της επιτυχούς διεκπεραίωσης των σχεδίων και μελετών.

3. Τα κράτη μέλη θέτουν στη διάθεση της Επιτροπής κάθε προσήκουσα εθνική έκθεση σχετικά με τον έλεγχο των εν λόγω σχεδίων.

4. Με την επιφύλαξη των κάθε είδους μέτρων ελέγχου, που εφαρμόζουν τα κράτη μέλη σύμφωνα με τις εθνικές, νομοθετικές, κανονιστικές και διοικητικές διατάξεις, και με την επιφύλαξη των διατάξεων του άρθρου 188 Α της συνθήκης και του ελέγχου που διενεργείται δυνάμει του άρθρου 209 στοιχείο γ) της συνθήκης, η Επιτροπή μπορεί, μέσω των μονίμων ή άλλων υπαλλήλων της, να ασκεί επιτόπιο έλεγχο, μεταξύ άλλων και δειγματοληπτικά, των σχεδίων που χρηματοδοτούνται δυνάμει του παρόντος κανονισμού και να εξετάζει τα συστήματα και τα μέτρα ελέγχου που έχουν θεσπιστεί από τις εθνικές αρχές, οι οποίες ενημερώνουν την Επιτροπή για τις διατάξεις που θεσπίζονται για το σκοπό αυτό.

5. Πριν από τη διενέργεια επιτόπιου ελέγχου, η Επιτροπή ενημερώνει σχετικά το ενδιαφερόμενο κράτος μέλος ούτως ώστε να λάβει κάθε απαραίτητη βοήθεια. Η προσφυγή της Επιτροπής σε ενδεχόμενους επιτόπιους ελέγχους χωρίς προειδοποίηση διέπεται από συμφωνίες που συνάπτονται σύμφωνα με τις διατάξεις του δημοσιονομικού κανονισμού. Στους ελέγχους μπορούν να συμμετέχουν μόνιμοι ή άλλοι υπάλληλοι του κράτους μέλους.

Η Επιτροπή μπορεί να ζητήσει από το ενδιαφερόμενο κράτος μέλος να διενεργήσει επιτόπιο έλεγχο για να εξακριβώσει αν η αίτηση πληρωμής είναι σύμφωνη με τους κανόνες. Στους ελέγχους αυτούς μπορούν να συμμετέχουν μόνιμοι ή άλλοι υπάλληλοι της Επιτροπής και οφείλουν να το πράξουν, εάν το ζητήσει το ενδιαφερόμενο κράτος μέλος.

Η Επιτροπή μεριμνά ώστε οι έλεγχοι που πραγματοποιεί να διενεργούνται με συντονισμένο τρόπο για να αποφεύγεται η επανάληψη των ελέγχων για το ίδιο θέμα και κατά την ίδια χρονική περίοδο. Το ενδιαφερόμενο κράτος μέλος και η Επιτροπή διαβιβάζουν αμοιβαία, αμέσως, όλες τις προσήκουσες πληροφορίες που αφορούν τα αποτελέσματα των διενεργηθέντων ελέγχων.

6. Όταν η κοινοτική ενίσχυση χορηγείται σε οργανισμούς οι οποίοι αναφέρονται στο άρθρο 2 παράγραφος 2, τα μέτρα ελέγχου εφαρμόζονται από την Επιτροπή σε συνεργασία με τα κράτη μέλη.

7. Κατά τη διάρκεια των τριών ετών μετά την τελευταία πληρωμή για ένα σχέδιο, ο οργανισμός και οι αρμόδιες αρχές κρατούν στη διάθεση της Επιτροπής όλα τα δικαιολογητικά έγγραφα που αφορούν τις δαπάνες τις σχετικές με το σχέδιο.

Άρθρο 13

Μείωση, αναστολή και ακύρωση της ενίσχυσης

1. Εάν η υλοποίηση μιας δράσης δεν φαίνεται να δικαιολογεί ούτε μέρος ούτε το σύνολο της χρηματοδοτικής ενίσχυσης που της έχει χορηγηθεί, η Επιτροπή εξετάζει καταλλήλως το φάκελλο, ζητώντας, ιδίως, από το κράτος μέλος ή τις αρχές ή οργανισμούς που έχουν οριστεί από αυτό για την εφαρμογή της δράσης, να υποβάλουν τις παρατηρήσεις τους εντός καθορισμένης προθεσμίας.

2. Μετά την εξέταση που αναφέρεται στην παράγραφο 1, η Επιτροπή μπορεί να μειώσει, να αναστείλει ή να ακυρώσει την ενίσχυση για την εν λόγω δράση, εάν επιβεβαιωθεί από την εξέταση η ύπαρξη παρατυπίας ή η μη πλήρωση ενός από τους όρους οι οποίοι συνοδεύουν την απόφαση χορήγησης της ενίσχυσης, και ιδίως η ύπαρξη σημαντικής τροποποίησης η οποία επηρεάζει τη φύση ή τους όρους εκτέλεσης του σχεδίου και για την οποία δεν είχε ζητηθεί η έγκριση της Επιτροπής.

Σε περίπτωση αχρεωστήτου σωρευτικής ενίσχυσης, αναζητούνται τα αχρεωστήτως καταβληθέντα ποσά.

3. Κάθε ποσό το οποίο αποτελεί αντικείμενο απαίτησης ως αχρεωστήτως καταβληθέν, πρέπει να επιστρέφεται στην Επιτροπή.

Άρθρο 14

Συντονισμός

Η Επιτροπή μεριμνά για το συντονισμό και τη συνοχή μεταξύ των σχεδίων που αναλαμβάνονται στα πλαίσια του παρόντος κανονισμού και των σχεδίων που αναλαμβάνονται με τη συμβολή του κοινοτικού προϋπολογισμού, παρεμβάσεων της Ευρωπαϊκής Τράπεζας Επενδύσεων και άλλων κοινοτικών χρηματοδοτικών μέσων.

Άρθρο 15

Εκτίμηση, παρακολούθηση και αξιολόγηση

1. Τα κράτη μέλη και η Επιτροπή διασφαλίζουν ότι η εκτέλεση των σχεδίων στα πλαίσια του παρόντος κανονισμού αποτελεί πραγματικά αντικείμενο παρακολούθησης και αξιολόγησης. Τα σχέδια μπορούν να προσαρμόζονται σε συνάρτηση με τα αποτελέσματα της παρακολούθησης και της αξιολόγησης.

2. Για να εξασφαλιστεί η αποτελεσματικότητα της κοινοτικής ενίσχυσης, η Επιτροπή και τα ενδιαφερόμενα κράτη μέλη προβαίνουν σε συστηματική αξιολόγηση της πορείας των σχεδίων, εφόσον χρειάζεται σε συνεργασία με την Ευρωπαϊκή Τράπεζα Επενδύσεων.

3. Μόλις λάβει αίτηση για παροχή ενίσχυσης και προτού την εγκρίνει, η Επιτροπή προβαίνει σε εκτίμηση του σχεδίου, προκειμένου να κρίνει εάν είναι σύμφωνο με τα κριτήρια και τους όρους που διατυπώνονται στα άρθρα 5 και 6. Η Επιτροπή καλεί, εάν προκύψει ανάγκη, την Ευρωπαϊκή Τράπεζα Επενδύσεων να συμβάλει στην εκτίμηση αυτή.

4. Κατά την εκτέλεση των σχεδίων και μετά την υλοποίησή τους, η Επιτροπή και τα κράτη μέλη προβαίνουν σε αξιολόγηση του τρόπου υλοποίησής των, καθώς και των επιπτώσεων της εκτέλεσής τους, ώστε να εκτιμήσουν εάν έχουν επιτευχθεί ή είναι δυνατόν να επιτευχθούν οι στόχοι που είχαν αρχικά προβλεφθεί. Αυτή η εκτίμηση περιλαμβάνει, μεταξύ άλλων, τις επιπτώσεις των σχεδίων στο περιβάλλον, λαμβανομένων υπόψη των ισχυόντων κοινοτικών κανόνων.

5. Η παρακολούθηση εξασφαλίζεται, ενδεχομένως, μέσω φυσικών και χρηματοδοτικών δεικτών. Οι δείκτες αυτοί αναφέρονται στο συγκεκριμένο χαρακτήρα του σχεδίου και στους στόχους του. Η διάρθρωση των δεικτών αυτών είναι τέτοια ώστε να δηλώνουν:

- την πορεία του σχεδίου σε σχέση με το πρόγραμμα και τους στόχους που είχαν καθορισθεί αρχικά,

- την πρόοδο της διαχείρισης και τα τυχόν συναφή προβλήματα.

6. Κατά την εξέταση των επιμέρους αιτήσεων για ενίσχυση, η Επιτροπή λαμβάνει υπόψη τα αποτελέσματα των εκτιμήσεων και των αξιολογήσεων που έχουν πραγματοποιηθεί σύμφωνα με τις διατάξεις του παρόντος άρθρου.

7. Οι λεπτομέρειες αξιολόγησης και παρακολούθησης, όπως προβλέπονται στις παραγράφους 4 και 5, καθορίζονται στις αποφάσεις για την έγκριση των σχεδίων.

Άρθρο 16

Πληροφόρηση και δημοσιότητα

1. Η Επιτροπή υποβάλλει κατ' έτος στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών, έκθεση σχετικά με τις δραστηριότητες που πραγματοποιήθηκαν στα πλαίσια του παρόντος κανονισμού, επί της οποίας αποφαίνονται τα εν λόγω όργανα και οργανισμοί. Η έκθεση αυτή περιλαμβάνει αξιολόγηση των αποτελεσμάτων που έχουν επιτευχθεί, με την κοινοτική παρέμβαση, σε διάφορα πεδία εφαρμογής, σε σχέση με τους αρχικούς στόχους.

2. Οι δικαιούχοι μεριμνούν ώστε να δίνεται κατάλληλη δημοσιότητα στην ενίσχυση που χορηγείται δυνάμει του παρόντος κανονισμού ώστε να ενημερώνεται η κοινή γνώμη σχετικά με το ρόλο που διαδραματίζει η Κοινότητα όσον αφορά την υλοποίηση των σχεδίων. Πραγματοποιούν διαβουλεύσεις με την Επιτροπή ώστε να εφαρμόζεται στην πράξη η αρχή αυτή.

Άρθρο 17

Επιτροπή

1. Η Επιτροπή είναι υπεύθυνη για την εφαρμογή του παρόντος κανονισμού.

2. Κατά την εφαρμογή του παρόντος κανονισμού, η Επιτροπή επικουρείται από επιτροπή η οποία συνεδριάζει με κατάλληλη σύνθεση σε συνάρτηση με τον αντιμετωπιζόμενο τομέα:

- διευρωπαϊκά δίκτυα στον τομέα των μεταφορών,

- διευρωπαϊκά δίκτυα στον τομέα των επικοινωνιών,

- διευρωπαϊκά δίκτυα στον τομέα της ενέργειας.

Η επιτροπή αυτή αποτελείται από αντιπροσώπους των κρατών μελών και προεδρεύεται από τον αντιπρόσωπο της Επιτροπής.

Η Ευρωπαϊκή Τράπεζα Επενδύσεων ορίζει αντιπρόσωπο στην επιτροπή αυτή, ο οποίος δεν λαμβάνει μέρος στην ψηφοφορία.

3. Ο αντιπρόσωπος της Επιτροπής υποβάλλει στην επιτροπή σχέδιο των ληπτέων μέτρων. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος σε συνάρτηση με τον επείγοντα χαρακτήρα του θέματος. Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο ύστερα από πρόταση της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

4. α) Η Επιτροπή λαμβάνει τα προτεινόμενα μέτρα εφόσον αυτά είναι σύμφωνα με τη γνώμη της επιτροπής.

β) Εφόσον τα προτεινόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα ληπτέα μέτρα. Το Συμβούλιο αποφασίζει με ειδική πλειοψηφία.

Εάν κατά τη λήξη της προθεσμίας τριών μηνών από τότε που του υποβλήθηκε η πρόταση το Συμβούλιο δεν έχει αποφανθεί, τα προτεινόμενα μέτρα λαμβάνονται από την Επιτροπή.

Άρθρο 18

Πόροι του προϋπολογισμού

Το ποσό της χρηματοδοτικής αναφοράς για την εφαρμογή του παρόντος κανονισμού, ανέρχεται σε 2 345 εκατομμύρια Ecu για την περίοδο 1995-1999.

Άρθρο 19

Ρήτρα αναθεώρησης

Πριν από το τέλος του 1999, σύμφωνα με τη διαδικασία που προβλέπεται στο άρθρο 129 Δ τρίτο εδάφιο της συνθήκης, το Συμβούλιο αποφασίζει εάν, και υπό ποίες συνθήκες, οι δράσεις που προβλέπονται στον παρόντα κανονισμό θα μπορέσουν να συνεχιστούν μετά τη λήξη της περιόδου που αναφέρεται στο άρθρο 18.

Άρθρο 20

Έναρξη ισχύος

Ο παρών κανονισμός αρχίζει να ισχύει την επόμενη ημέρα από τη δημοσιεύσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

. . .

Για το Συμβούλιο

Ο Πρόεδρος

(1) ΕΕ αριθ. C 89 της 26. 3. 1994, σ. 8.

(2) ΕΕ αριθ. C 195 της 18. 7. 1994, σ. 74.

(3) ΕΕ αριθ. C 217 της 6. 8. 1994, σ. 36.

(4) Γνώμη του Ευρωπαϊκού Κοινοβουλίου της 30. 11. 1994 (δεν έχει ακόμα δημοσιευθεί στην Επίσημη Εφημερίδα) 7 κοινή θέση του Συμβουλίου (δεν έχει ακόμα δημοσιευθεί στην Επίσημη Εφημερίδα) 7 απόφαση του Ευρωπαϊκού Κοινοβουλίου (δεν έχει ακόμα δημοσιευθεί στην Επίσημη Εφημερίδα).

(5) ΕΕ αριθ. L 175 της 5. 7. 1985, σ. 40.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. Εισαγωγή

1. Στις 4 Μαρτίου 1994, η Επιτροπή διαβίβασε στο Συμβούλιο πρόταση κανονισμού για τον καθορισμό των γενικών κανόνων για τη χορήγηση κοινοτικής χρηματοδοτικής ενίσχυσης στον τομέα των διευρωπαϊκών δικτύων.

2. Το Ευρωπαϊκό Κοινοβούλιο, σε πρώτη ανάγνωση, έδωσε τη γνώμη του στις 30 Νοεμβρίου 1994 διατυπώνοντας 31 τροπολογίες. Η Οικονομική και Κοινωνική Επιτροπή και η Επιτροπή των Περιφερειών έδωσαν τις γνώμες τους στις 28 Απριλίου και στις 18 Μαΐου 1994 αντίστοιχα.

Έπειτα από τις γνώμες αυτές, η Επιτροπή υπέβαλε στο Συμβούλιο, στις 17 Μαρτίου 1995, την τροποποιημένη πρότασή της, δυνάμει του άρθρου 189 Α παράγραφος 2 της συνθήκης.

3. Κατά τη σύνοδό του στις 31 Μαρτίου 1995, το Συμβούλιο καθόρισε την κοινή θέση του σύμφωνα με το άρθρο 189 Γ της συνθήκης.

II. Στόχος

Η πρόταση καθορίζει τους γενικούς κανόνες για τη χορήγηση κοινοτικής ενίσχυσης υπέρ των διευρωπαϊκών δικτύων στους τομείς των μεταφορών, των τηλεπικοινωνιών και της ενέργειας. Ειδικότερα, καθορίζει:

i) τους όρους επιλεξιμότητας για κοινοτική ενίσχυση,

ii) τις διάφορες μορφές παρέμβασης,

iii) τα κριτήρια επιλογής των σχεδίων,

iv) τις διαδικασίες υποβολής αίτησης και χορήγησης της χρηματοδοτικής ενίσχυσης,

v) τις διατάξεις σχετικά με τον έλεγχο, την αξιολόγηση και την ενημέρωση.

III. Ανάλυση της κοινής θέσης

Το Συμβούλιο υιοθέτησε πολλές ουσιαστικές τροπολογίες που ζήτησε το Ευρωπαϊκό Κοινοβούλιο και περιέλαβε η Επιτροπή στην τροποποιημένη πρότασή της, ιδίως όσον αφορά:

- την επιλεξιμότητα σχεδίων που χρηματοδοτούνται από δημόσιες ή ιδιωτικές επιχειρήσεις, οι οποίες διαχειρίζονται υπηρεσίες κοινής ωφελείας,

- την επέκταση της κάλυψης των ασφαλίστρων εγγυήσεων δανείων σε χρηματοπιστωτικούς οργανισμούς, εκτός του Ευρωπαϊκού Ταμείου Επενδύσεων,

- τη συνεκτίμηση, μεταξύ των κριτηρίων επιλογής των σχεδίων, των επιπτώσεων στο περιβάλλον,

- την ενίσχυση των διατάξεων σχετικά με το συντονισμό, τη διαχείριση και τον έλεγχο από δημοσιονομική άποψη,

- την εισαγωγή μεταβατικής ρήτρας προκειμένου να επιτραπεί η χρηματοδότηση ορισμένων σχεδίων ελλείψει των προσανατολισμών τους οποίους αναφέρει το άρθρο 129 Γ. Η εφαρμογή της ρήτρας αυτής περιορίζεται μόνο στα συγκεκριμένα σχέδια κοινού ενδιαφέροντος που εντάσσονται στους προσανατολισμούς που εκκρεμούν ενώπιον του Συμβουλίου και του Ευρωπαϊκού Κοινοβουλίου και που δικαιολογούν άμεση κοινοτική χρηματοδοτική παρέμβαση.

Το Συμβούλιο περιέλαβε, επίσης, στην κοινή θέση του και άλλες τροπολογίες που πρότεινε το Κοινοβούλιο και, ιδίως, εκείνες που αφορούν το ρόλο της ΕΤΕπ στην πορεία της διαδικασίας.

Αντίθετα, το Συμβούλιο δεν μπόρεσε να περιλάβει ορισμένες τροπολογίες, για τους λόγους που αναφέρονται στο τμήμα Β παρακάτω.

Ειδικότερα, πρέπει να επισημανθούν τα ακόλουθα:

α) το Συμβούλιο προτίμησε να κάνει γενική αναφορά στους στόχους του άρθρου 129 Β της συνθήκης, αντί να προβεί σε ιεράρχηση των διαφόρων αυτών στόχων 7

β) το Συμβούλιο έκρινε ότι είναι προτιμότερο τα κριτήρια επιλογής που προβλέπονται από τον παρόντα κανονισμό να στραφούν γύρω από τις οικονομικές πτυχές των σχεδίων και τα τεχνικά κριτήρια επιλογής να οριστούν μέσω των προσανατολισμών που προβλέπονται από το άρθρο 129 Γ.

Α. ΤΡΟΠΟΛΟΓΙΕΣ ΠΟΥ ΕΓΙΝΑΝ ΔΕΚΤΕΣ

Το Συμβούλιο περιέλαβε, αυτούσιες ή ως προς την ουσία τους, τις ακόλουθες τροπολογίες, τις οποίες έλαβε επίσης υπόψη της η Επιτροπή στην τροποποιημένη πρότασή της.

- Τροπολογία αριθ. 2

Η αναφορά στην προτεραιότητα των συνδέσεων μεταξύ των νησιωτικών, των μεσόγειων και των περιφερειακών περιοχών με τις κεντρικές περιοχές της Κοινότητας περιλήφθηκε σε μια νέα τρίτη αιτιολογική σκέψη.

Όσον αφορά την προτεραιότητα υπέρ των περιοχών που είναι επιλέξιμες δυνάμει των διαρθρωτικών ταμείων: βλέπε τροπολογία αριθ. 19.

- Τροπολογία αριθ. 3

Το Συμβούλιο περιέλαβε αυτούσια την τροπολογία αυτή στην τέταρτη αιτιολογική σκέψη, προκειμένου να υπάρξει πληρέστερη αναφορά στα μέσα τα οποία διαθέτει η Κοινότητα σύμφωνα με το άρθρο 129 Γ για την υλοποίηση των στόχων του άρθρου 129 Β.

- Τροπολογία αριθ. 4

Το Συμβούλιο περιέλαβε αυτούσια την τροπολογία αυτή στην έκτη αιτιολογική σκέψη (σύντομη αναφορά στα σχέδια κοινού ενδιαφέροντος, χωρίς μνεία της χρηματοδότησης των κρατών μελών).

- Τροπολογία αριθ. 5

Το Συμβούλιο ακολούθησε το Ευρωπαϊκό Κοινοβούλιο και διέγραψε μια αιτιολογική σκέψη που περιείχε αναφορά στο Ευρωπαϊκό Συμβούλιο των Βρυξελλών και στο Λευκό Βιβλίο για την ανάπτυξη, την ανταγωνιστικότητα και την απασχόληση.

- Τροπολογία αριθ. 6

Η ουσία αυτής της τροπολογίας που αποσκοπεί σε μια μεταβατική ρήτρα μεταφέρεται πιστά στη νέα έβδομη αιτιολογική σκέψη.

- Τροπολογία αριθ. 7

Η ανάγκη ενίσχυσης της συμμετοχής ιδιωτικών κεφαλαίων στη χρηματοδότηση των διευρωπαϊκών δικτύων αναγνωρίζεται στη νέα όγδοη αιτιολογική σκέψη.

Πάντως, δεν κρίθηκε αναγκαία η ιδιαίτερη αναφορά στην ανάπτυξη της εταιρικής σχέσης μεταξύ του δημοσίου και του ιδιωτικού τομέα.

- Τροπολογία αριθ. 8

Η διευκρίνιση, σύμφωνα με την οποία η έννοια της «μελέτης» περιλαμβάνει τις προπαρασκευαστικές μελέτες, τις μελέτες σκοπιμότητας και αξιολόγησης, καθώς και άλλα μέτρα τεχνικής υποστήριξης, περιλαμβάνεται στο διατακτικό του κανονισμού [άρθρο 4 παράγραφος 1 στοιχείο α)].

- Τροπολογία αριθ. 9

Το Συμβούλιο ακολούθησε πλήρως το Ευρωπαϊκό Κοινοβούλιο προβλέποντας την ισότιμη αντιμετώπιση του Ευρωπαϊκού Ταμείου Επενδύσεων και των άλλων χρηματοπιστωτικών οργανισμών σε ό,τι αφορά την κάλυψη των ασφαλίστρων για τις εγγυήσεις δανείων (δέκατη αιτιολογική σκέψη).

- Τροπολογία αριθ. 10

Η ιδέα της συμμετοχής της Ευρωπαϊκής Τράπεζας Επενδύσεων στην αξιολόγηση και την παρακολούθηση των σχεδίων περιλαμβάνεται στο διατακτικό του κανονισμού (άρθρο 9 παράγραφος 3 και άρθρο 15 παράγραφοι 2 και 3).

- Τροπολογία αριθ. 11

Η ουσία αυτής της τροπολογίας σχετικά με τα κριτήρια επιλογής λαμβάνεται υπόψη σε μεγάλο βαθμό στη δέκατη τρίτη και τη δέκατη τέταρτη αιτιολογική σκέψη, καθώς και στο άρθρο 6 παράγραφοι 2 και 3 του κειμένου.

- Τροπολογία αριθ. 13

Το Συμβούλιο ακολούθησε κατά γράμμα το Ευρωπαϊκό Κοινοβούλιο υπογραμμίζοντας την ανάγκη να καθοριστούν οι αντίστοιχες εξουσίες και αρμοδιότητες των κρατών μελών και της Επιτροπής στο θέμα του οικονομικού ελέγχου (νέα δέκατη έκτη αιτιολογική σκέψη).

- Τροπολογία αριθ. 14

Το Συμβούλιο περιέλαβε αυτούσιο το εδάφιο όπου διευκρινίζεται ότι ο αποτελεσματικός συντονισμός με άλλες κοινοτικές δράσεις πρέπει να ισχύσει, ιδίως για τις χρηματοδοτήσεις των Διαρθρωτικών Ταμείων, του Ταμείου Συνοχής, του Ευρωπαϊκού Ταμείου Επενδύσεων και της Ευρωπαϊκής Τράπεζας Επενδύσεων (δέκατη έβδομη αιτιολογική σκέψη).

- Τροπολογία αριθ. 15

Η μνεία της διαφάνειας δίπλα στις απαιτήσεις περί πληροφόρησης και δημοσιότητας περιλαμβάνεται στη δέκατη ένατη αιτιολογική σκέψη.

- Τροπολογία αριθ. 16

Το Συμβούλιο περιέλαβε, στο άρθρο 2 της κοινής θέσης του:

- την αναφορά στα σχέδια κοινού ενδιαφέροντος, όπως την επιθυμεί το Κοινοβούλιο,

- την επιλεξιμότητα των σχεδίων που χρηματοδοτούνται από τις περιφερειακές και τοπικές αρχές υπό τους ίδιους όρους που ισχύουν για τα σχέδια που χρηματοδοτούνται από τα κράτη μέλη,

- την επιλεξιμότητα των σχεδίων που χρηματοδοτούνται από επιχειρήσεις που διαχειρίζονται δημόσιες υπηρεσίες («ανάδοχοι») ή υπηρεσίες κοινής ωφελείας.

Τέλος, το Συμβούλιο δέχθηκε το αίτημα του Ευρωπαϊκού Κοινοβουλίου για εισαγωγή μιας μεταβατικής ρήτρας (άρθρο 3) η οποία επιτρέπει, ελλείψει των προσανατολισμών του άρθρου 129 Γ παράγραφος 1, τη χρηματοδότηση των σχεδίων κοινού ενδιαφέροντος που εντάσσονται στους προσανατολισμούς που εκκρεμούν ενώπιον του Συμβουλίου και του Ευρωπαϊκού Κοινοβουλίου και δικαιολογούν άμεση κοινοτική χρηματοδοτική παρέμβαση. Η ρήτρα αυτή περιορίζεται στο οικονομικό έτος 1995.

Ωστόσο, το Συμβούλιο δεν περιέλαβε την έννοια των «περιφερειακών συμφωνιών» λόγω της αβεβαιότητας που επικρατεί από νομική άποψη σχετικά με το πεδίο εφαρμογής της έννοιας αυτής.

- Τροπολογία αριθ. 18

Η ουσία της τροπολογίας αυτής περιλήφθηκε στο άρθρο 4 παράγραφος 1 στοιχεία α) και γ).

Το Συμβούλιο δεν υιοθέτησε το ανώτατο όριο του 10 % που προτείνεται για τις επιδοτήσεις επιτοκίων και έκρινε προτιμότερο να προβλεφθεί ένα συνολικό όριο ίσο προς το 10 % του κόστους του σχεδίου, ανεξάρτητα από την επιλεγόμενη μορφή παρέμβασης για την κοινοτική συνδρομή δυνάμει του παρόντος κανονισμού.

- Τροπολογία αριθ. 20

Η ουσία της τροπολογίας περιλήφθηκε στο άρθρο 6, όπου αναφέρονται τα κριτήρια επιλογής (συμπεριλαμβανομένων των επιπτώσεων επί του περιβάλλοντος).

- Τροπολογία αριθ. 24

Οι προτάσεις του Κοινοβουλίου σχετικά με την υποβολή των αιτήσεων για συνδρομή περιλήφθηκαν στο άρθρο 8.

- Τροπολογία αριθ. 25

Το κείμενο της κοινής θέσης [άρθρο 9 παράγραφος 1 στοιχείο α)] προβλέπει την ανάλυση της εν δυνάμει οικονομικής βιωσιμότητας και της οικονομικής αποδοτικότητας, σύμφωνα με την επιθυμία του Ευρωπαϊκού Κοινοβουλίου και με χρησιμοποίηση της ορολογίας του άρθρου 129 Γ.

Η διευκρίνση σύμφωνα με την οποία ο όρος «μελέτες» περιλαμβάνει και τις προπαρασκευαστικές μελέτες, καθώς και τα μέτρα τεχνικής υποστήριξης περιλαμβάνεται στο άρθρο 4 παράγραφος 1 στοιχείο α).

- Τροπολογία αριθ. 27

Η ουσία της τροπολογίας αυτής που αποσκοπεί στη διευκρίνιση ορισμένων δημοσιονομικών διατάξεων (χορήγηση πιστώσεων ανάληψης υποχρεώσεων, κλιμάκωση των πληρωμών, περιορισμός της πρώτης προκαταβολής, πολυετής χρηματοδότηση, κ.λπ.) περιλήφθηκε στο άρθρο 11 παράγραφοι 3, 4 και 5.

- Τροπολογία αριθ. 28

Ολόκληρη η τροπολογία σχετικά με την ενίσχυση της συνεργασίας ανάμεσα στην Επιτροπή και τα κράτη μέλη σε ό,τι αφορά το δημοσιονομικό έλεγχο περιλήφθηκε στο άρθρο 12 παράγραφοι 5 και 7.

Β. ΤΡΟΠΟΛΟΓΙΕΣ ΠΟΥ ΔΕΝ ΕΓΙΝΑΝ ΔΕΚΤΕΣ

Οι ακόλουθες τροπολογίες δεν έγιναν δεκτές από το Συμβούλιο. Όσες περιέχονται στο τμήμα 1 δεν περιλήφθηκαν στην τροποποιημένη πρόταση της Επιτροπής. Όσες περιέχονται στο τμήμα 2 έγιναν δεκτές από την Επιτροπή.

1

- Τροπολογία αριθ. 19

Η προτεραιότητα που το Ευρωπαϊκό Κοινοβούλιο επιθυμεί να δοθεί στις επιλέξιμες περιοχές των διαρθρωτικών ταμείων δεν συνεκτιμά την ισορροπία του άρθρου 129 Β παράγραφος 1, η οποία περιέχει αναφορά σε πολλαπλούς στόχους.

- Τροπολογία αριθ. 17

Η προσφυγή σε κοινοτικά δάνεια για τη συγχρηματοδότηση των σχεδίων δεν προβλέπεται από τις διατάξεις της συνθήκης σχετικά με τα δίκτυα.

- Τροπολογία αριθ. 22

Η εισαγωγή του τεχνικού κριτηρίου «ενσωμάτωση των δικτύων τηλεπικοινωνιών και των δικτύων μεταφορών» δεν έχει θέση σε έναν οριζόντιο κανονισμό που εφαρμόζεται στο σύνολο των δικτύων.

- Τροπολογία αριθ. 30

Το Συμβούλιο κρίνει ότι στη συνάρτηση αυτή δεν δικαιολογείται η δημιουργία συμβουλευτικής επιτροπής (διαδικασία I). Πράγματι,

- η δράση της Κοινότητας είναι συμπληρωματική σε σχέση με τη δράση των κρατών μελών (άρθρο 129 Γ παράγραφος 1),

- τα σχέδια κοινού ενδιαφέροντος πρέπει να λάβουν προηγουμένως «την έγκριση του ενδιαφερομένου κράτους μέλους» (άρθρο 129 Δ δεύτερο εδάφιο).

2

- Τροπολογία αριθ. 1

Το Συμβούλιο κρίνει ότι η τροπολογία αυτή είναι περιττή.

- Τροπολογίες αριθ. 12, 23 και 31

Το Συμβούλιο έκρινε ότι δεν είναι σκόπιμο να προχωρήσει πέραν της απλής αναφοράς στη συμβατότητα με τις κοινοτικές πολιτικές. Η αναφορά σε τομεακές κοινές πολιτικές (τηλεπικοινωνίες, ενέργεια), οι οποίες στο παρόν στάδιο δεν διαθέτουν νομική βάση στη συνθήκη, δεν φαίνεται επιθυμητή.

- Τροπολογία αριθ. 21

Το τεχνικό κριτήριο σχετικά με το υψηλό επίπεδο ασφάλειας δεν έχει θέση σε έναν οριζόντιο κανονισμό.

Η συνεκτίμηση των επιπτώσεων στο περιβάλλον προβλέπεται στο άρθρο 6 παράγραφος 3 τελευταίο εδάφιο.

- Τροπολογία αριθ. 26

Η εισαγωγή προθεσμίας έξι μηνών από την παραλαβή της αίτησης έως την απόφαση για τη χορήγηση της συνδρομής και τη δημοσίευσή της στην Επίσημη Εφημερίδα των Ευρωπαϊκών Κοινοτήτων εισάγει στον κανονισμό ένα ανεπιθύμητο στοιχείο ακαμψίας.

Εξάλλου, η απουσία δεσμευτικής διάταξης όσον αφορά τη δημοσίευση των αποφάσεων που λαμβάνει η Επιτροπή δεν θίγει την τήρηση των κοινοτικών κανόνων σχετικά με τις δημόσιες συμβάσεις.